เปิดฤดูกาลผลไม้ตะวันออก ชูทุเรียนอัตลักษณ์ไทยหนึ่งเดียวในโลก
นายประยูร อินสกุล ปลัดกระทรวงเกษตรและสหกรณ์ เปิดเผยว่า ขณะนี้ได้ทำการเปิดงานฤดูกาลผลไม้ภาคตะวันออก โดยภาพรวมของผลไม้ในภาคตะวันออกมีแนวโน้มไปในทิศทางที่ดี ตลอดจนสถานการณ์ปัจจุบันมีการเปิดประเทศต้อนรับนักท่องเที่ยว ทำให้ภาคเกษตรต้องมีการพัฒนาสินค้าเกษตรให้มีคุณภาพ สร้างความน่าเชื่อมั่นให้ผู้บริโภค อีกทั้งต้องมีการปรับตัวโดยการผสมผสานการท่องเที่ยวเกษตรลงไปในสวนไม้ผล เพื่อดึงดูดความสนใจจากนักท่องเที่ยวและยังคงเน้นคุณภาพมาตรฐานและรสชาติที่เป็นเอกลักษณ์ของผลไม้ไทย เพื่อรองรับกับความต้องการของผู้บริโภคให้มากขึ้น สอดคล้องกับนโยบายของกระทรวงเกษตรฯ ที่มุ่งมั่นส่งเสริมให้เกษตรกรในพื้นที่มีความเป็นอยู่และคุณภาพชีวิตที่ดีขึ้น มีรายได้เพิ่มขึ้น เป็นแหล่งสร้างงาน สร้างรายได้ให้กับเกษตรกรและชุมชนในพื้นที่ จึงได้มอบหมายให้กรมส่งเสริมการเกษตร สำนักงานเกษตรจังหวัดจันทบุรีและหน่วยงานที่เกี่ยวข้อง เข้าไปส่งเสริมการท่องเที่ยวเชิงเกษตร หรือการท่องเที่ยวชุมชน เพื่อช่วยเพิ่มรายได้ เพิ่มมูลค่าผลผลิต สร้างความเข้มแข็งให้กับเกษตรกรนอกจากนี้ ย้ำให้ฑูตเกษตรเน้นสร้างการรับรู้ประชาสัมพันธ์ ทุเรียนไทยทุเรียนคุณภาพ ในประเทศจีน เพื่อสร้างความเชื่อมั่นให้กับผู้บริโภค โดยมุ่งเน้น คุณภาพ ความปลอดภัยและอัตลักษณ์ที่ไม่เหมือนชาติใด เนื่องจากทุเรียนไทยแต่ละจังหวัดมีอัตลักษณ์ที่ชัดเจน รสชาติอร่อย เพราะมีดินที่อุดมสมบูรณ์ ขอฝากให้พี่น้องเกษตรกรและผู้ประกอบการ ร่วมกันรักษาคุณภาพมาตรฐานของทุเรียนไทย ไม่ตัดทุเรียนอ่อน